**Inštrukcie trnavského arcibiskupa Mons. Jána Oroscha**

Pozývam veriacich, nakoľko je možnosť ponechať otvorené kostoly na osobnú modlitbu, aby ich aj v období zákazu slávenia verejných svätých omší od 10. marca do 23. marca 2020 jednotlivo navštevovali a prosili Dobrotivého Pána Boha a našu Nebeskú Matku, Trnavskú Pannu Máriu o zdravie, pomoc a ochranu pre Slovensko.

Vnímam vrelú túžbu veriacich po účasti na svätých omšiach a túžim po dni, kedy sa budeme môcť vrátiť k verejnému spoločnému sláveniu svätých omší, rešpektujúc prijaté opatrenia a [odporúčania Úradu verejného zdravotníctva SR](https://www.abu.sk/archiv/spravy/hlavny-hygienik-zdovodnil-zakaz-slavenia-verejnych-bohosluzieb). Pripomínam, že za súčasných mimoriadnych okolností, najmä pre fyzickú a morálnu nemožnosť, veriaci nie sú povinní zúčastniť sa na svätých omšiach a to aj v nedeľu.

Odporúčam kňazom, aby nechali kostoly otvorené aspoň v niektorých hodinách dňa, najlepšie aj v časoch obvyklého slávenia svätých omší, pre osobnú adoráciu. Vrelo odporúčam i vystavenie Sviatosti oltárnej. Tento čas môže kňaz využiť na modlitbu, ale i celebrovanie súkromnej svätej omše, napr. i na úmysel podľa plánovaného rozpisu, na základe [zdôvodnenia a usmernenia Úradu verejného zdravotníctva SR](https://www.abu.sk/archiv/spravy/hlavny-hygienik-zdovodnil-zakaz-slavenia-verejnych-bohosluzieb) zo dňa 11. marca 2020.

Úmysly svätých omší prijaté na konkrétny deň je potrebné odslúžiť v ten deň počas súkromnej svätej omše kňaza a veriacim odporúčam, aby sa duchovne spojili v modlitbe na tieto úmysly. Časy súkromných svätých omší sa nevyhlasujú. Veriacich pozývam k sledovaniu **priamych prenosov svätých omší** cez vysielanie TV LUX:

**PONDELOK - PIATOK - 7:00 h, 12:00 h, 19:00 h**

**SOBOTA - 7:00 h, 18:00 h**

**NEDEĽA 15. 3. 2020 - 10:30 h, 18:00 h**

**NEDEĽA 22. 3. 2020 - 10:00 h, 18:00 h**

Pravidelná štvrtková adorácia bude vysielaná z kaplnky TV LUX v bežnom čase vo štvrtok o 20:20 h. Svätú omšu bude možné sledovať okrem TV vysielania aj online na stránke [www.tvlux.sk](https://www.tvlux.sk/), na [facebooku](https://sk-sk.facebook.com/televizialux/) TV LUX a tiež na [youtubovom kanáli](https://www.youtube.com/channel/UCIH2qgNKE5uDJDUvToBL0MA) TV LUX.

Rádio LUMEN ponúka každodenné vysielanie svätej omše ráno o 08:30 h a večer o 18:00 h. Niektoré farnosti zabezpečujú i priame prenosy bohoslužieb do domácností. Tieto treba vhodne využiť.

**Vysluhovanie sviatostí a svätenín** nie je možné zanedbať ani v období zákazu slávenia verejných svätých omší od 10. marca do 23. marca 2020, ale majú sa udeľovať v súlade s nateraz platnými nariadeniami.

**Pohrebné obrady** v tomto čase je nevyhnutné vysluhovať bez svätej omše a ak je to možné, aj bez väčšieho počtu účastníkov.

Takisto aj pri udeľovaní **sviatosti krstu** je potrebné poprosiť príbuzných o zúženie okruhu prítomných na obrade.

**Sviatosť zmierenia** by bolo vhodné vysluhovať v presne určený a vymedzený čas, nie však hromadne (myslí sa tu hromadné spovedanie pred sviatkami). Je potrebné vyhnúť sa tomu, aby sa vytvárali dlhé rady veriacich, ktorí čakajú na svätú spoveď.

**Sviatosť pomazania chorých** nech kňazi vysluhujú v jednotlivých prípadoch s najvyššou mierou hygieny. V prípade duchovnej služby nakazenému v nemocnici alebo v domácnosti je nevyhnutné postupovať striktne podľa inštrukcií ošetrujúceho lekára a len s ochrannými prvkami.

Na záver Vás všetkých povzbudzujem k pevnej viere, aby sme si spomenuli na našu históriu, kde nás naša Trnavská Panna Mária viac krát zachránila a uvedomme si, že kostol nie je miestom nákazy ale spásy.

V Trnave, 11. marca 2020

Mons. Ján Orosch, trnavský arcibiskup